SL Uradni list Evropske unije C 67/26

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2010/C 67/10

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

ENOTNI DOKUMENT

UREDBA SVETA (ES) št. 510/2006

„MARRONE DELLA VALLE DI SUSA“

ES št.: IT-PGI-0005-0564-08.11.2006

ZGO ( X ) ZOP ( )

1. Ime:

„Marrone della Valle di Susa“

2. Država članica ali tretja država:

Italija

3. Opis kmetijskega proizvoda ali živila:

3.1 Vrsta proizvoda:

Skupina 1.6 Sadje, zelenjava in žita, sveži ali predelani.

3.2 Opis proizvoda, za katerega se uporablja ime iz točke 1:

Ime „Marrone della Valle di Susa“ se uporablja za poimenovanje plodov, ki se pridobivajo iz petih lokalnih ekotipov, ki so običajno označeni z imenom občin, iz katerih izhajajo: „Marrone di San Giorgio di Susa“, „Marrone di Meana di Susa“, „Marrone di Sant’Antonino di Susa“, „Marrone di Bruzolo“ in „Marrone di Villar Focchiardo“. Ob sprostitvi na trg morajo imeti naslednje značilnosti: v ježici so do trije plodovi; plodovi so elipsaste oblike z rahlo izstopajočo konico, iz katere izhajajo dlačice, z dlakavimi koničastimi ostanki lupine; perikarp je rjave do svetlorjave barve z rdečkastim odtenkom in 25–30 progami temnejše barve; semenska kožica je lešnikove barve do barve usnja, rahlo zavihana in jo je lahko ločiti od semena; brazgotina (hilus) je elipsaste do pravokotne oblike in takšne velikosti, da ob straneh ne sega čez rob, ploščata in svetlejše barve kot perikarp z ostanki dlačic ob robu; dobro viden je srednje velik do velik zvezdnat vzorec; kaliber je srednji do velik z največ 85 plodovi/kg;v plodu je po eno seme z mesom bele do smetanove barve, ki je hrustljavo in prijetnega sladkega okusa s površino skoraj brez brazd.

3.3 Surovine (samo za predelane proizvode):

—

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Na označenem geografskem območju morajo potekati nabiranje, odbiranje, čiščenje, razvrščanje po velikosti in namakanje. Kostanj, ki se v 30 urah po nabiranju ne sprosti na trg, se obdela z namakanjem. Namakanje plodov je namenjeno izboljšanju ohranljivosti proizvoda ter ga je treba izvajati izključno z vodo, in sicer hladno ali toplo. Hladno namakanje poteka tako, da se kostanj potopi v vodo na sobni temperaturi za obdobje 2–8 dni, pri toplem namakanju pa se plodovi za 50 minut potopijo v toplo vodo s temperaturo 48 °C, nakar se še 50 minut namakajo v hladni vodi. Ta postopek ne poškoduje posebnih značilnosti proizvoda.

3.6 Posebna pravila za rezanje, ribanje, pakiranje itd.:

Dajanje proizvoda „Marrone della Valle di Susa“ na trg mora potekati na naslednje načine: proizvod se pakira v mrežice z vsebnostjo 1/2/2,5/3/10 kg in v hermetično zaprte vreče z vsebnostjo 5/10/25/50 kg. Sveži proizvod se lahko sprosti na trg od 25. septembra dalje v letu proizvodnje.

3.7 Posebna pravila za označevanje:

Ko se embalaža zapre, mora biti nanjo pritrjena etiketa z logom, na katerem je z jasnimi in neizbrisnimi črkami, ki jih je mogoče takoj razločiti od drugih napisov, izpisana zaščitena geografska označba „Marrone della Valle di Susa“. Dovoljena je vključitev elementov, ki navajajo ime, poslovni naziv in naslov pakirnice, leto proizvodnje in izvirno bruto težo.

Logo ZGO prikazuje vrečo kostanja, ki je obrnjena naprej in na zgornji strani odprta, tako da se iz nje usipajo kostanji.

4. Jedrnata opredelitev geografskega območja:

Geografsko območje je določeno tako, da so vanj vključene vse občine doline Val di Susa, kjer se tradicionalno prideluje kostanj Val di Susa. To območje zajema vse občine, v katerih nadmorska višina, lega in povprečne letne temperature omogočajo pridelovanje kostanja. Območje proizvodnje kostanja „Marrone della Valle di Susa“ zajema celotno območje naslednjih občin v pokrajini Torino: Almese, Avigliana, Borgone Susa, Bruzolo, Bussoleno, Caprie, Chianocco, Chiomonte, Chiusa San Michele, Condove, Exilles, Giaglione, Gravere, Mattie, Meana di Susa, Mompantero, Novalesa, Rubiana, Salbertrand, San Didero, San Giorio di Susa, Sant’Ambrogio di Torino, Sant’Antonino di Susa, Susa, Vaie, Venaus, Villar Dora, Villar Focchiardo.

5 Povezava z geografskim območjem:

5.1 Posebnost geografskega območja:

Na hidrološki režim doline Valle di Susa in posledično na kostanjeve gozdove vplivajo bogastvo podlage in peska v tleh, lega in smer kamnitih slojev ter naklon pobočij. Za podnebje je značilna majhna količina padavin, ki je posledica položaja doline, zagozdene med dolini Sangone in Lanzio ter na jugu zaprte z gorskim masivom Orsiera, ki preprečuje dotok vlažnih zračnih mas iz Sredozemlja. Te geološke in pedološke značilnosti območja doline Susa nudijo optimalne pogoje za rast kostanjevih gozdov, tako da so drevesa močna in zagotavljajo posebne organoleptične lastnosti plodov.

5.2 Posebnost proizvoda:

Posebne značilnosti proizvoda se kažejo v barvi in hrustljavosti mesa, sladkem in aromatičnem okusu ter srednje velikem plodu. Zaradi teh značilnosti je „Marrone della Valle di Susa“ vedno bolj cenjen na domačem in tujem trgu.

5.3 Vzročna zveza med geografskim območjem in kakovostjo ali značilnostmi proizvoda (za ZOP) ali posebno kakovostjo, slovesom ali drugo značilnostjo proizvoda (za ZGO):

Vloga za priznanje zaščitene geografske označbe „Marrone della Valle di Susa“ temelji predvsem na nedvomnem slovesu, ki ga ta proizvod uživa že stoletja. Podrobni zapisi pričajo o gojenju kostanjevih gozdov v dolini Valle di Susa vse od leta 1200.

Zapomniti si velja nasad „castegneretum di Templeris“ med občinama Villarfocchiardo in San Giorgio di Susa, ki je nekoč pripadal redu templjarjev, še danes pa so tam najstarejši štori. V srednjem veku je imel kostanj ključno vlogo v lokalnem gospodarstvu, saj je nabiranje kostanja zagotavljalo dobro plačano delo in nepogrešljiv vir prehrane.

Gojenje kostanja se je nato razširilo s podporo samostanskih skupnosti, ki so po vsej dolini Valle di Susa z uporabo lokalnih ekotipov zasadile velike kostanjeve gozdove, v katerih se še danes prideluje izjemno cenjen in iskan kostanj, primeren tako za uporabo v svežem stanju kot za proizvodnjo slaščice „marrons glacées“.

O zgodovinski tradiciji kostanja iz Valle di Susa pričajo številni dokumenti, med katerimi je mnogo naročilnic za proizvod, ki so jih izdala znana italijanska in tuja predelovalna podjetja. Najstarejše naročilnice segajo v konec 19. stoletja.

O kostanju „Marrone della Valle di Susa“ je bilo napisanih več člankov v strokovnih revijah in lokalnih tednikih. Kostanj „Marrone della Valle di Susa“ je bil vključen v košarico značilnih proizvodov pokrajine Torino.

Poleg tega ima „Marrone della Valle di Susa“ že 40 let glavno vlogo na izjemno uspešni tematski prireditvi, ki trenutno privablja približno 50 000 ljudi.

Sklic na objavo specifikacije:

Ta uprava je sprožila nacionalni postopek ugovora z objavo vloge za priznanje ZGO „Marrone della Valle di Susa“ v Uradnem listu Italijanske republike št. 28 z dne 3. februarja 2006.

Celotno besedilo proizvodne specifikacije je na voljo na spletni strani:

— na povezavi http://www.politicheagricole.it/DocumentiPubblicazioni/Search_Documenti_Elenco.htm? txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg ali

— neposredno na domači strani ministrstva (http://www.politicheagricole.it), kjer izberete „Prodotti di Qualità“ (na levi strani zaslona) in nato „Disciplinari di Produzione all’esame dell’UE [regolamento (CE) n. 510/2006]“.

(1) UL L 93, 31.3.2006, str. 12.